**Postavenie psychedelík v súčasnej psychiatrii**
Ohľadom terminológie a klasifikácie *psychedelík* sú stále viaceré nejasnosti, i keď oba medzinárodné klasifikačné systémy používajú termín *halucinogény*. Pojem psychedeliká prvýkrát v odbornej literatúre použil v roku 1957 psychiater Humphrey Osmond, pričom sa neujal iba v komunite, ktorá s nimi experimentuje, ale aj v odborných kruhoch objavujúcich a podporujúcich terapeutické využitie halucinogénov. Psychedeliká sú chemicky značne heterogénnou skupinou substancií. V užšom zmysle ide o sérotonínergické látky s agonistickým účinkom na 5-HT2A, 5-HT2B, 5-HT2C či 5-HT1A receptory. Medzi *indolamíny* patria psychedeliká ako psilocybín, respektíve psilocín, N,N-dimetyltryptamín alebo dietylamid kyseliny lysergovej, medzi *fenyletylamíny* spadá napríklad meskalín. Intoxikácia psychedelikami je charakteristická zmenami vnímania, myslenia, emotivity a správania, ktorých výraznou súčasťou môžu byť zmeny vnímania času a priestoru, ilúzie až halucinácie, derealizácia a depersonalizácia, rôznorodé psychosenzorické poruchy a iné psychické alterácie. V slovenskej psychiatrii sú mnohokrát vnímané ako nebezpečné alebo prinajmenšom potenciálne nebezpečné psychoaktívne látky. Časť odbornej komunity má problémy so vstrebaním ich terapeutického potenciálu, hoci je stále viac dokumentovaný klinickými štúdiami, napríklad v prípade psilocybínu. U nás by mal byť onedlho pravdepodobne dostupný *esketamín*, čo je S(+) enanciomér *ketamínu*, disociatívneho anestetika radeného medzi psychedeliká v širšom zmysle, keďže nepôsobí sérotonínergicky, ale primárne účinkuje ako nekompetitívny antagonista N-metyl-D-aspartátových receptorov. Jeho predpokladaný príchod je pre slovenskú psychiatrickú komunitu veľmi dôležitým medzníkom, ktorý vytvára potrebu nielen vyrovnať sa s terapeutickým potenciálom psychedelík, ale ho aj využívať v klinickej praxi.